Norske Frederic (23) jobber med hiphop-legender
23-åringen var torsdag denne uken på settet med de to hiphop-storhetene i Los Angeles for å lage musikkvideo til låten «Party We Will Throw Now». - Det gikk i low riders med hydraulikk, tette blunts, video hoes, drinker og smågodt, og alt dette før lunsj! sier Esnault på mail til VG. VG Nett har fått tilgang til bilder fra settet - se bildeserien øverst i saken, eller klikk her. På låten har Warren G, som i Norge er mest kjent for samarbeidet med Sissel Kyrkjebø, med seg The Game, i tillegg til at Nate Dogg bidrar med en tidligere innspilt del. Nate Dogg omtales som en legende i hiphop, men døde i fjor vår - 41 år gammel.Esnault fikk jobben gjennom sin venn DJ Skee, som har jobbet mye med The Game og står bak denne låten. Risør-gutten har laget musikkvideoer for blant andre Madcon, Erik og Kriss og Alexandra Joner, og sier forskjellen til Norge er enorm. - I Norge må man bruke virkemidler for å sprite opp showbusinessen. Her er det ekte, og det er fantastisk. Det er utrolig inspirerende å være i omgivelser som er akkurat som de man ser på film, sier han. - Når Warren G, The Game og crewet kom på settet var det så tungt med hip hop-klisjeer i deres ekte oppførsel at vi faktisk måtte tone ned virkeligheten da vi skulle skyte video.Han forteller at The Game midt under innspillingen, med stengte gater i Los Angeles og 40 mann i arbeid, stoppet opp for å kjøpe is. - Han bråbremser sin lowrider og hopper ut av bilen for å kjøpe en iskrem av isbilen som står der. At han ødela et utrolig avansert og tidkrevende filmoppsett ga han ganske faen i. Det er hip hop det, sier nordmannen. Selv er han glad for å få sjansen i USA, og sier det er en ære at rapperne valgte ham til å lage videoen. - Jeg og Bold Productions er veldig stolte av å kunne få jobbe med slike store legender fra west-coast hiphop-miljøet. En spesielt stor ære å få jobbe med musikken til ikoniske Nate Dogg, sier han.
Frederic Esnault fra Risør lager musikkvideo med Warren G, The Game og avdøde Nate Dogg.